559/2022

Útdráttur

Kærður var úrskurður héraðsdóms þar sem X var gert að sæta áframhaldandi gæsluvarðhaldi. Í úrskurði Landsréttar var komist að þeirri niðurstöðu að ekki væru rök til að láta varnaraðila sæta áfram gæsluvarðhaldi en að skilyrði laga nr. 88/2008 til þess að varnaraðili sæti farbanni væru uppfyllt. Var X því gert að sæta farbanni í stað gæsluvarðhalds.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 8. september 2022, sem barst réttinum ásamt kærumálsgögnum sama dag. Kærður er úrskurður Héraðsdóms Reykjaness 6. september 2022 í málinu nr. R- [...]/2022 þar sem varnaraðila var gert að sæta áframhaldandi gæsluvarðhaldi, þó ekki lengur en til þriðjudagsins 27. september 2022 klukkan 16. Kæruheimild er í l-lið 1. mgr. 192. gr. laga nr. 88/2008 um meðferð sakamála.

2

Varnaraðili krefst þess aðallega að hinn kærði úrskurður verði felldur úr gildi en til vara að vægari úrræðum en gæsluvarðhaldi verði beitt. Til þrautavara er þess krafist að gæsluvarðhaldi verði markaður skemmri tími.

3

Sóknaraðili krefst staðfestingar hins kærða úrskurðar.

Niðurstaða

4

Málsatvikum er lýst í hinum kærða úrskurði en þar kemur fram að lögreglan á Suðurnesjum rannsaki nú innflutning varnaraðila á ætluðum ávana- og fíkniefnum. Í þágu rannsóknar málsins handtók lögreglan varnaraðila 15. ágúst 2022 og hefur hún sætt gæsluvarðhaldi síðan. Sóknaraðili krefst þess nú að varnaraðili sæti áfram gæsluvarðhaldi samkvæmt heimild í a- og b-lið 1. mgr. 95. gr. laga 88/2008.

5

Svo sem rakið er í hinum kærða úrskurði er varnaraðili undir rökstuddum grun um að að hafa gerst sek um brot sem fangelsisrefsing liggur við og eru þannig uppfyllt almenn skilyrði fyrir gæsluvarðhaldi samkvæmt 1. mgr. 95. gr. laga nr. 88/2008. Í hinum kærða úrskurði var að auki fallist á að uppfyllt væru skilyrði a- og b-liða 1. mgr. 95. gr. laganna og krafa um gæsluvarðhald því samþykkt.

6

Fyrir liggur að lögreglan hefur tekið skýrslur af varnaraðila og annarri konu sem handtekin var vegna sama máls. Lögreglan hefur lagt hald á ætluð fíkniefni og síma varnaraðila. Þá hefur varnaraðili veitt lögreglu heimild til þess að kanna innihald símans. Í gögnum málsins er ekki að finna neinar upplýsingar um að varnaraðili hafi verið í beinum samskiptum um innflutning fíkniefna við aðra en þá konu sem handtekin var á sama tíma og hún á Keflavíkurflugvelli. Eru skýrslur varnaraðila og þessarar konu samhljóða um að varnaraðili hafi fengið vínflöskur sem innihéldu fíkniefni afhent frá henni. Eins og málið liggur fyrir Landsrétti hefur sóknaraðili ekki rökstutt með fullnægjandi hætti hvernig ætla megi að varnaraðili muni torvelda rannsókn málsins eins og áskilið er í a-lið 1. mgr. 95. gr. laga nr. 88/2008.

7

Varnaraðili er [...] ríkisborgari og verður ráðið af gögnum málsins að hún hafi lítil tengsl við Ísland. Með hliðsjón af því er fallist á það með sóknaraðila að ætla megi að hún muni reyna komst úr landi eða leynast ellegar koma sér með öðrum hætti undan málsókn eða fullnustu refsingar meðan mál hennar er til meðferðar, sbr. b-lið 1. mgr. 95. gr. laga nr. 88/2008. Í ljósi þess sem að framan er rakið standa allt að einu ekki rök til að láta varnaraðila sæta áfram gæsluvarðhaldi á grundvelli framangreindrar lagaheimildar. Samkvæmt 1. mgr. 100. gr. laganna má úrskurða sakborning í farbann sé skilyrðum gæsluvarðhalds samkvæmt 1. eða 2. mgr. 95. gr. sömu laga fullnægt.

Eru skilyrði laga til þess að varnaraðili sæti farbanni þannig uppfyllt. Með vísan til framangreinds verður varnaraðila gert að sæta farbanni í stað gæsluvarðhalds eins og í úrskurðarorði greinir.

Úrskurðarorð :

Varnaraðila, X, er bönnuð för frá Íslandi allt til þriðjudagsins 27. september 2022 klukkan 16.